[pic] | KUMMISSJONI TAL-KOMUNITAJIET EWROPEJ | Brussel 20.4.2009 KUMM(2009) 184 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Inħarrku l-fruntieri fit-Teknoloġiji tal-Informazzjoni u l-Komunikazzjoni (ICT) – strateġija għar-riċerka fit-teknoloġiji ġodda u tal-ġejjieni fl-Ewropa WERREJ 1. Il-kuntest u l-għanijiet 3 2. Ir-riċerka fl-FET hija essenzjali biex trawwam l-eċċellenza u tkattar l-innovazzjoni 3 2.1. L-iskema tal-FET, direzzjoni għal teknoloġiji radikalment ġodda tal-informazzjoni 3 2.2. L-iskema tal-FET, li trawwam eċċellenza u tkattar l-innovazzjoni tal-ICT fl-Ewropa. 4 2.3. Sfidi u opportunitajiet għal tmexxija globali tar-riċerka fl-FET 6 2.3.1. Investiment insuffiċjenti fl-Ewropa fir-riċerka trasformattiva ta’ riskju għoli fl-ICT 6 2.3.2. Biex insolvu l-isfidi tas-soċjetà jenħtieġ esplorazzjoni wiesgħa ta’ ideat ġodda radikali 7 2.3.3. L-isfidi xjentifiċi ewlenin jeħtieġu kooperazzjoni bejn diversi dixxiplini 7 2.3.4. Insolvu l-frammentazzjoni u niżviluppaw viżjoni konġunta strateġika biex inkabbru l-impatt tal-isforzi Ewropej għar-riċerka 7 2.3.5. In-nuqqas ta’ riċerkaturi kwalifikati u konsulenza esperta multidixxiplinarja fl-Ewropa 8 2.3.6. Intejbu l-isfruttar ta’ riżultati minn riċerka fundamentali 8 2.3.7. Potenzjal mhux utilizzat għal kooperazzjoni internazzjonali 8 3. Id-direzzjoni li għandha taqbad l-Ewropa biex tkun minn ta' quddiem globalment fir-riċerka tal-FET 8 3.1. Strateġija u għanijiet 8 3.2. Linji gwida għal azzjoni 9 3.2.1. Insaħħu l-FET fl-ambitu tal-ICT 9 3.2.2. It-tnedija ta’ inizjattivi ta' gwida għall-FET 10 3.2.3. Il-parteċipazzjoni fi programmar konġunt u inizjattivi tal-FET fiż-Żona Ewropea tar-Riċerka (ERA) 10 3.2.4. Inżidu l-parteċipazzjoni ta’ riċerkaturi żagħżagħ fir-riċerka tal-FET 11 3.2.5. Inrawmu kapitalizzazzjoni iżjed rapida ta’ għarfien xjentifiku u nkattru l-innovazzjoni 11 3.2.6. Niffaċilitaw il-kollaborazzjoni ma’ mexxejja globali tar-riċerka u nattiraw kapaċitajiet globali lejn l-Ewropa 14 4. Konklużjonijiet 14 1. IL-KUNTEST U L-GħANIJIET Skont l-għanijiet tal-Pjan Ewropew tal-Kummissjoni għall-Irkupru Ekonomiku[1], din il-Komunikazzjoni tipproponi l-ixprunar tal-kompetittività Ewropea, u tal-ekosistema tal-innovazzjoni fuq medda twila permezz ta’ investiment akbar f’riċerka ta’ riskju ogħla fil-qasam strateġikament importanti tat-teknoloġiji tal-informazzjoni u l-komunikazzjoni (ICT). Tenfasizza s-suċċess u l-importanza strateġika tar-riċerka fit-Teknoloġiji Ġodda u tal-Ġejjieni (FET[2]) biex nibnu l-bażi tal-ICT għall-ġejjieni u biex niżirgħu ż-żerriegħa tal-innovazzjoni[3]. Tispjega strateġija fuq medda twila, u azzjonijiet speċifiċi biex ikunu implimentati skont is-Seba’ Programm Kwadru (FP 7) biex jippermettu li l-Ewropa tkun minn ta’ quddiem fir-riċerka tal-FET billi ssaħħaħ l-ambitu Ewropew u globali tagħha. Tikkumplimenta u ssaħħaħ l-azzjoni spjegata fil-Komunikazzjoni tal-Kummissjoni dwar l-istrateġija għar-Riċerka u l-Iżvilupp u l-Innovazzjoni fil-qasam tal-ICT fl-Ewropa[4], b’mod partikolari b’żieda fl-investiment fir-riċerka, bil-prijoritizzazzjoni tal-isforzi u bit-tnaqqis tal-frammentazzjoni. Tindirizza wkoll ir-riżultati tar-Rapport Aho tal-2006 dwar ir-Riċerka u l-Iżvilupp u l-Innovazzjoni[5] rigward ir-rwol tax-xjenza l-aktar avvanzata biex tattira industrija tal-ogħla livell u l-ħtieġa għal ċentri ta’ eċċellenza li jibnu massa kritika ta’ attività f’oqsma strateġiċi. Il-Kummissjoni qed tippubblika din il-Komunikazzjoni fi żmien meta l-ekonomija dinjija għadejja minn żmien ħażin. Speċjalment meta l-mudelli li għandna bħalissa juru l-limitazzjonijiet tagħhom, l-investiment fi proġetti ġodda huwa meħtieġ biex l-Ewropa tkun f’pożizzjoni soda fl-innovazzjoni għall-ġejjieni. 2. IR-RIċERKA FL-FET HIJA ESSENZJALI BIEX TRAWWAM L-EċċELLENZA U TKATTAR L-INNOVAZZJONI 2.1. L-iskema tal-FET, direzzjoni għal teknoloġiji radikalment ġodda tal-informazzjoni Mit-tnidija tar-riċerka Ewropea fl-FET fl-1989, din swiet bħala direzzjoni għall-identifikazzjoni u t-tfassil ta' teknoloġiji radikalment ġodda tal-informazzjoni. B’finanzjament attwali ta’ madwar € 100 miljun fis-sena, tappoġġa xjentisti u inġiniera li jesperimentaw f’oqsma li għadhom ma ġewx studjati ’l hemm mill-fruntieri tal-ICT tradizzjonali billi trawwam kollaborazzjoni fir- riċerka multidixxiplinarja fl-ogħla livell fl-ideat u t-temi ġodda tar-riċerka. Din ir-riċerka tittrasforma radikalment l-aġendi tar-riċerka fl-ICT u trawwam innovazzjonijiet ewlenin teknoloġiċi, industrijali u tas-soċjetà fl-Ewropa. Tipproduċi prattiki ġodda li jibdlu l-mod kif titmexxa r-riċerka. Pereżempju, li nifhmu u nutilizzaw l-awto-organizzazzjoni u l-evoluzzjoni ta' sistemi soċjali u bijoloġiċi, iwitti t-triq lejn l-iżvilupp ta' kapaċitajiet ġodda għall-ġenerazzjoni li jmiss ta' teknoloġiji ta' softwer u netwerk. Li nifhmu kif jaħdem il-moħħ tal-bniedem mhux biss iwassal għal innovazzjonijiet fil-mediċina iżda jipprovdi mudelli ġodda għat-teknoloġiji tal-kompjuter b’qawwa baxxa, adattabbli u li jittolleraw ħsarat. L-iskema Ewropea għal riċerka fl-FET hija unika fil-mod li tgħaqqad il-karatteristiki li ġejjin . - Fundamentali. Tqiegħed il-pedamenti għall-ICT tal-ġejjieni billi tesplora ideat ġodda mhux konvenzjonali u mudelli xjentifiċi li għar-riċerka industrijali huma wisq ta' riskju jew għall-medda twila wisq. - Trasformattiva. Titmexxa minn ideat li jisfidaw u li jistgħu jibdlu radikalment kif nifhmu l-kunċetti xjentifiċi tat-teknoloġiji tal-informazzjoni eżistenti. - Riskju għoli Iżda tibbilanċja dawn ir-riskji kontra dħul potenzjali għoli u l-opportunità ta’ skoperti revoluzjonarji. - Għandha skop. Timmira li tagħmel impatt fuq l-aġendi tal-ġejjieni għar-riċerka industrijali fl-ICT. - Multidixxiplinarja. Hija mibnija fuq sinerġiji u dakra reċiproka bejn dixxiplini differenti bħall-bijoloġija, il-kimika, ix-xjenza nano, newro u konjittiva, l-etoloġija, ix-xjenza soċjali jew l-ekonomija. - Kollaborattiva. Tgħaqqad f’azzjoni komuni l-aqwa timijiet fl-Ewropa u aktar u aktar mid-dinja kollha biex jikkollaboraw fuq suġetti komuni ta' riċerka. L-FET jiġu implimentati permezz ta’ riċerka tematika f’oqsma li qed ifeġġu (l-FET Proattivi) u ta’ esplorazzjoni wiesgħa, mingħajr limiti ta' ideat ġodda (l-FET Wisgħin). 2.2. L-iskema tal-FET, li trawwam eċċellenza u tkattar l-innovazzjoni tal-ICT fl-Ewropa. L-iskema tal-FET trawwam eċċellenza permezz ta’ kollaborazzjoni li tgħaqqad l-aqwa tax-xjenza u l-inġinerija. Eċċellenza globali tar-riċerka fl-FET tiġi kkonfermata permezza ta’ premji Nobel u premji oħrajn prestiġjużi. Proġetti tal-FET jipproduċu darbtejn u nofs iżjed artikli u pubblikazzjonijiet mis-sehem tagħhom fil-Programm tal-ICT, u bl-istess mod jiġġeneraw għadd ekwivalenti ta' privattivi[6]. | Il-proġetti tal-FET jattiraw l-aktar nies intelliġenti Ewropej, inkluż rebbieħa tal-Premju Nobel. Theodor Hänsch (DE), flimkien ma' Albert Fert (FR) u Peter Grünberg (DE), rebbieħa tal-Premju Nobel tal-fiżika fl-2005 u l-2007 rispettivament, issieħbu f’bosta proġetti tal-FET. | Ir-riċerka fl-FET tkattar l-innovazzjoni . Għandha impatt fuq il-kompetittività fuq medda twila tal-industrija Ewropea tal-ICT billi toħloq oqsma totalment ġodda ta’ attività ekonomika, industriji ġodda u intrapriżi żgħar u ta’ daqs medju (SMEs) ta’ teknoloġija għolja. L-FET huma minn ta’ quddiem fl-aġendi prinċipali u industrijali fid-dinja kollha u jinfluwenzaw il-mod tal-appoġġ u l-organizzazzjoni ta' riċerka multidixxiplinarja fundamentali . L-FET inspiraw skemi ta’ finanzjament bħall-iskema tal-Agence Nationale de la Recherche (ANR)[7] fi Franza jew il-programm tan-NEST Adventure and Pathfinder[8] u s-suċċessur tiegħu l-Kunsill Ewropew għar-Riċerka[9]. L-FET xprunaw ukoll forom ġodda ta’ organizzazzjonijiet multidixxiplinarji ta’ riċerka, pereżempju ċ-Ċentru Ewropew għat-Teknoloġija Ħajja[10]. Minħabba r-rwol tagħha ta’ direzzjoni, l-iskema tal-FET kisbet suċċessi ewlenin fl-identifikazzjoni u l-esplorazzjoni ta’ oqsma ġodda ta’ riċerka li saru temi stabbiliti tar-riċerka tal-ICT. Pereżempju, l-appoġġ tal-FET kien kruċjali għar-riċerka fit-teknoloġiji tal-informazzjoni quantum fl-Ewropa. Dawn it-teknoloġiji jippromettu qawwa immensa tal-kompjuter ’l hemm mill-kapaċità ta’ kwalunkwe kompjuter konvenzjonali, flimkien ma’ komunikazzjoni totalment sikura. B’investiment bikri f’dan il-qasam, l-FET bidlu l-Ewropa f’kap dinji[11] u ġabu investiment għal ħames sa seba’ darbiet fl-Istati Membri. Impatti oħrajn mistennija jinkludu teknoloġiji ġodda bħal arloġġi bbażati fuq il-quantum u l-immiġġjar bil-quantum. L-FET nedew l-ewwel proġetti Ewropej ta’ riċerka fis-sistemi ta’ informazzjoni inspirati mill-bijoloġija u n-newroxjenza. Bijoloġisti, newroxjentisti u xjentisti tal-kompjuter qed jesploraw flimkien kif il-moħħ jipproċessa l-informazzjoni. L-impatt ta’ din ir-riċerka, li testendi ’l hemm sew mill-ICT, jinkludi impjanti newrali ġodda għal persuni b’diżabbiltà, mudelli ġodda ta’ sistemi newrali, sistemi newromorfiċi ġodda tal-kompjuter jew ċirkwiti u netwerks qawwija li jevolvu minnhom infushom. Fil-bidu nett tal-Programm Esprit[12], l-FET appoġġaw riċerka fl-elettronika mikro, nano u opto, il-mikrosistemi u l-fotonika. Fid-90ijiet is-suġġetti avvanzati ta’ riċerka esplorati[13] kienu ġeneralment adottati fir-riċerka tal-ICT li saret mill-industrija. | Komunikazzjonijiet totalment sikuri Ir-riċerka fl-FET dwar teknoloġiji tal-quantum fetħet toroq ġodda għal komunikazzjonijiet totalment sikuri li ġew adotatti minn kumpaniji bħal Siemens, Thales u l-SME idQuantique SA ta’ teknoloġija għolja, minn ta’ quddiem nett f’din it-teknoloġija. Mobbiltà lura lil persuni paralizzati permezz tal-qawwa mentali Il-proġett MAIA żviluppa teknoloġija ġdida bbażata fuq interfaces li mhumiex invażivi bejn il-moħħ u l-kompjuter li jippermettu li persuna b’diżabbiltà tuża struzzjonijiet mentali biex tmexxi siġġu tar-roti. Nimitaw il-perfezzjoni tal-moħħ Il-proġett FACETS jesplora u jimita l-mod kif il-moħħ jipproċessa informazzjoni għal sistemi ġodda ta’ kompjuter b’qawwa baxxa u li jittoleraw il-ħsarat. Ir-robot, kumpanija konjittiva Il-proġett COGNIRON żviluppa robot għall-kumpanija li jifhem l-attività umana, u li jirreaġixxi soċjalment mal-bniedem u jitgħallem ħiliet u ħidmiet ġodda. | Ir-riċerka fl-FET fuq sistemi kumplessi ħolqot qasam ġdid ta’ riċerka u fetħet toroq radikalment ġodda għal bosta xjenzi. Bl-immudellar tal-imġieba ta’ sistemi teknosoċjali kumplessi u bil-provvediment ta’ għodod tal-ICT biex nirbħu t-theddid li jitfaċċa f'sistemi bħal dawn (pereżempju swieq finanzjarji jew it-tifrix ta' mard infettiv), din ir-riċerka qed tikkontribwixxi għal tfassil aħjar ta’ politika bbażata fuq ix-xjenza , flimkien ma’ kunċetti totalment ġodda għal sistemi tal-ICT affidabbli u intelliġenti emozjonalment. L-FET poġġew ir- robotika avvanzata fuq l-aġenda Ewropea tar-riċerka fl-ICT. Oqsma ewlenin tar-riċerka kellhom il-bidu tagħhom fl-FET fl-istess waqt li strateġiji tar-robotika tas-servizzi kienu qed jiġu ppjanati fl-industrija Ewropea. L-FET ikkontribwixxew għall-konsolidazzjoni tal-komunità Ewropea tar-riċerka fir-robotika u biex twaqqfet il-Pjattaforma Ewropea tat-Teknoloġija[14] dwar ir-robotika tas-servizzi. Barra minn hekk, l-FET ġabu l-bidu tar-riċerka f’ideat ġodda bħal ċelloli artifiċjali ħajjin, bijoloġija sintetika, komunikazzjoni kimika, intelliġenza kollettiva jew interfacing bidirezzjonali tal-moħħ u l-magni. 2.3. Sfidi u opportunitajiet għal tmexxija globali tar-riċerka fl-FET 2.3.1. Investiment insuffiċjenti fl-Ewropa fir-riċerka trasformattiva ta’ riskju għoli fl-ICT Ir-riċerka fl-FET tkattar l-innovazzjoni u hija kruċjali għas-sostenibbiltà tal-industrija Ewropea tal-ICT billi tindirizza ostakli fil-fruntiera ta’ teknoloġiji attwali. Dawn jinkludu t-tmexxija ta' "data deluge" u l-kumplessità dejjem tiżdied ta' sistemi globali, il-minjaturizzazzjoni dejjem tikber tal-komponenti tal-ICT 'l hemm mill-limitazzjonijiet ta' teknoloġiji attwali u l-ICT ekoloġiċi. Jeħtieġ li mudelli ġodda jiġu esplorati u alternattivi radikali jiġu vvalutati biex il-ġenerazzjoni li jmiss tat-teknoloġiji tal-ICT tkun ippreparata u biex jitneħħew dawn l-ostakli. Il-kompetituri ewlenin tal-Ewropa rrikonoxxew l-importanza ta’ riċerka fundamentali biex tiżdied u tinżamm pożizzjoni minn ta’ quddiem fl-ICT. Fl-Istati Uniti, il-bilanċjar mill-ġdid tal-Programm tar-Riċerka u l-Iżvilupp tat-Teknoloġija tal-Informazzjoni u tan-Netwerking Federali (Federal Networking and Information Technology R&D Program) kien irrakkomandat biex jinkludi aktar attivitajiet multidixxiplinarji fuq skala kbira, u fuq medda twila u riċerka viżjonarja bi profitt potenzjalment għoli[15]. Iċ-Ċina inkludiet it-teknoloġija tal-informazzjoni fil-programm bażiku tagħha ta’ riċerka[16] biex tilħaq il-ħtiġijiet ewlenin strateġiċi tan-nazzjon. F’kuntest ekonomiku diffiċli aktar minn qatt qabel, l-investiment in-house tal-industriji Ewropej qed jieħu xejra ta’ ffokar fuq prijoritajiet ta' riċerka mmexxija mis-suq fuq medda qasira aktar minn riċerka fl-ICT ta' riskju għoli. Jeħtieġ li din ix-xejra tinbidel permezz ta’ investiment pubbliku u privat fir-riċerka ta’ riskju għoli. 2.3.2. Biex insolvu l-isfidi tas-soċjetà jenħtieġ esplorazzjoni wiesgħa ta’ ideat ġodda radikali L-ICT huma rikonoxxuti għar rwol kruċjali tagħhom fit-trasformazzjoni tal-ekonomija u s-soċjetà. L-isfidi tas-soċjetà relatati ma’ kwistjonijiet bħal żvilupp sostenibbli, tibdil fil-klima, saħħa, popolazzjoni li qed tikber fl-età, inklużjoni u sigurtà soċjali u ekonomika jeħtieġu mudelli ġodda ta' soluzzjoni li fihom l-ICT ikollhom rwol ewlieni. Biex jippermettu trasformazzjonijiet radikali, ir-riċerkaturi jeħtieġu li jingħataw il-libertà biex jesploraw b’mod wiesa’ ideat ġodda mhux konvenzjonali u approċċi disturbanti, u biex jiżviluppaw dawk li jippromettu l-aktar. Riċerka trasformattiva fundamentali flimkien ma’ attitudni ġdida ta’ intrapriża għandhom ipoġġu l-Ewropa f’pożizzjoni tajba biex taħtaf kompletament l-opportunitajiet ġodda li jfeġġu fis-suq. 2.3.3. L-isfidi xjentifiċi ewlenin jeħtieġu kooperazzjoni bejn diversi dixxiplin i L-Ewropa teħtieġ sforz sostanzjali xjentifiku fil-fruntieri bejn l-ICT u d-dixxiplini l-oħrajn biex tindirizza l-isfidi soċjoekonomiċi tal-lum u tikseb vantaġġi teknoloġiċi kompetittivi. Il-massa kritika trid tinbena u l-isforzi frammentati tar-riċerka jeħtieġ li jkunu integrati madwar inizjattivi ta’ gwida fir-riċerka multidixxiplinarja fuq skala kbira, immexxija mix-xjenza, u immirati lejn għan. L-inizjattiva Virtual Physiological Human (VPH)[17] u l-proġett Blue Brain[18] li ġew imnedija riċentement jikkonfermaw ir-rilevanza ta’ ħidmiet bħal dawn. Il-VPH timmira lejn simulazzjoni personalizzata tal-ġisem uman, u tipprometti progress li qatt ma kien hawn bħalu fil-prevenzjoni tal-mard u l-kura tas-saħħa. Tgħaqqad l-isforzi fil-Programm Kwadru[19] mal-kooperazzjoni globali, b’mod partikolari mal-Istati Uniti tal-Amerika. Il-Blue Brain huwa l-ewwel tentattiv komprensiv biex tibni l-moħħ mammiferu bl-inġinerija riversa, biex jinftiehem il-funzjonament u l-funzjonament ħażin tal-moħħ, bl-għajnuna ta' simulazzjonijiet dettaljati. Jeħtieġ li l-Ewropa tappoġġa inizjattivi ta' gwida li jmorru 'l hemm mill-iskala ta' attivitajiet attwali tal-FET. 2.3.4. Insolvu l-frammentazzjoni u niżviluppaw viżjoni konġunta strateġika biex inkabbru l-impatt tal-isforzi Ewropej għar-riċerka Ir-riċerka fundamentali tal-ICT fl-Ewropa attwalment għadha frammentata f’bosta oqsma, u dan iwassal għal duplikazzjoni tal-isforzi, prijoritajiet diverġenti u potenzjal mhux utilizzat. Jeħtieġ li l-Ewropa tiżviluppa aġendi konġunti ta’ riċerka bbażati fuq viżjoni komuni tar-riċerka fundamentali u għandha tibbenefika mill-applikazzjoni tal-mudell tal-FET b’kollaborazzjoni mal-Istati Membri. 2.3.5. In-nuqqas ta’ riċerkaturi kwalifikati u konsulenza esperta multidixxiplinarja fl-Ewropa In-nuqqas ta’ riċerkaturi kwalifikati u l-kompetizzjoni globali għal konsulenza esperta multidixxiplinarja ta’ livell għoli f’oqsma ġodda ta’ riċerka qed ifixxklu l-isforzi Ewropej biex tintlaħaq u tinżamm l-eċċellenza fir-riċerka tal-ICT. L-Ewropa trid tinvesti aktar fl-eċċellenza biex tattira l-aqwa riċerkaturi tad-dinja u tippermetti riċerkaturi żagħżagħ kapaċi li jsiru mexxejja fir-riċerka. Karrieri u kurrikuli multidixxiplinarji tar-riċerka għandhom jingħataw aktar appoġġ. 2.3.6. Intejbu l-isfruttar ta’ riżultati minn riċerka fundamentali SMEs ta’ teknoloġija għolja, intensivi fir-riċerka huma partikolarment kruċjali biex imexxu ’l quddiem l-isfruttar tar-riżultati tar-riċerka fundamentali. Aktar involviment fir-riċerka tal-FET għandu jpoġġihom f’pożizzjoni aħjar biex jaħtfu opportunitajiet ġodda ta’ negozju. L-aġendi strateġiċi tar-riċerka tal-Pjattaformi Ewropej tat-Teknoloġiji relatati mal-ICT u l-Inizjattivi Konġunti fit-Teknoloġija[20] għandhom jibbenefikaw billi jinkludi ħtiġijiet industrijali għar-riċerka fl-ICT fuq medda twila. It-tferrix sistematiku tar-riżultati tal-FET lill-industrija għandu jqarreb ir-riċerka aktar lejn l-applikazzjoni. Għandhom jinstabu forom ġodda ta’ kollaborazzjoni bejn l-industrija u l-komunità tar-riċerka biex jingħelbu ostakli ewlenin fit-teknoloġija u jiftħu l-potenzjal industrijali għall-iżvilupp fuq medda itwal. 2.3.7. Potenzjal mhux utilizzat għal kooperazzjoni internazzjonali Il-parteċipazzjoni internazzjonali huwa riżors tal-FET li mhux utilizzat. Huwa ċar li hemm valur miżjud jekk ir-riżorsi jinġabru flimkien u jekk intejbu l-eċċellenza fuq livell globali. Biex insolvu l-isfidi globali, bħall-kontroll ta’ epidemiji, il-kumplessità tas-swieq finanzjarji jew il-ġlieda kontra t-tibdil fil-klima, jenħtieġ kollaborazzjoni xjentifika, globali, u multidixxiplinarja. Ir-riċerka fl-FET hija speċjalment f’pożizzjoni tajba għall-kollaborazzjoni internazzjonali minħabba n-natura fundamentali tagħha u l-ambitu globali tal-isfidi xjentifiċi li tindirizza. 3. ID-DIREZZJONI LI GħANDHA TAQBAD L-EWROPA BIEX TKUN MINN TA' QUDDIEM GLOBALMENT FIR-RIċERKA TAL-FET 3.1. Strateġija u għanijiet Biex l-Ewropa tkun fl-aqwa pożizzjoni biex tgawdi l-benefiċċji soċjoekonomiċi kbar minn żviluppi fl-ICT tal-ġejjieni, jeħtieġ li l-Ewropa tadotta strateġija qawwija biex tmexxi l-esplorazzjoni u l-iżvilupp tal-bażi għat-teknoloġiji ġodda tal-ġejjieni. Biex tagħmel dan, l-Ewropa għandha timmira li sal-2015: - tirdoppja l-investiment tagħha fir-riċerka trasformattiva fundamentali ta’ teknoloġiji ġodda tal-ġejjieni; - tidentifika u tniedi tnejn jew tliet inizjattivi kbar u ġodda ta' gwida għar-riċerka fl-FET li għandhom imexxu l-akbar sforzi komunitarji multidixxiplinarji għar-riċerka lejn skoperti fundamentali fil-fruntiera tal-ICT; - timplimenta minn tlieta sa ħames sejħiet konġunti bejn programmi nazzjonali u Ewropej biex tappoġġa r-riċerka fl-FET f'oqsma ta' interess komuni; - timplimenta inizjattiva biex tippermetti li riċerkaturi żagħżagħ ikunu kapaċi jipparteċipaw fi, u jmexxu sforzi multidixxiplinarji kollaborattivi ta’ riskju għoli fir-riċerka; - timplimenta inizjattivi biex tinkoraġixxi SMEs ta’ teknoloġija għolja intensivi fir-riċerka li jiżviluppaw u japplikaw ir-riżultati bikrin tar-riċerka fl-FET; L-Ewropa għandha twitti t-triq għas-sostenn tal-massa kritika tal-isforz meħtieġ għall-appoġġ ta’ dawn l-inizjattivi bil-kooperazzjoni bejn l-entitajiet Ewropej u tal-Istati Membri li jiffinanzjaw ir-riċerka u aktar jekk rilevanti. L-Ewropa għandha tiżgura kapitalizzazzjoni u tqassim aktar malajr tal-għarfien xjentifiku u tal-fondamenti teknoloġiċi li jirriżultaw minn riċerka b’appoġġ pubbliku, u tinkoraġġixxi wkoll u ssostni kollaborazzjoni fir-riċerka minn mexxejja xjentifiċi mad-dinja kollha. 3.2. Linji gwida għal azzjoni 3.2.1. Insaħħu l-FET fl-ambitu tal-ICT L-Ewropa għandha ssaħħaħ l-appoġġ tagħha għar-riċerka fl-FET fl-ambitu tal-ICT bħala parti essenzjali tas-sistema tar-riċerka u l-innovazzjoni. Għandha tibni massa kritika ta’ riżorsi għal inizjattivi definiti minn qabel tar-riċerka fl-FET (l-FET Proattivi) b’impatt trasformattiv potenzjalment għoli. Għandha żżid ukoll l-appoġġ tagħha għar-riċerka mmirata ta’ riskju għoli, li mhix imxekkla minn aġendi ta’ riċerka definiti minn qabel (l-FET Wisgħin) bħala pjattaforma għal kreattività u ideat li mhumiex konvenzjonali għar-riċerka b’impatt potenzjalment għoli u bħala sors essenzjali ta’ temi ġodda għal riċerka. Il-Kummissjoni Ewropea tappoġġa żieda ta’ 20 % fil-baġit tas-Seba' Programm Kwadru għar-riċerka fl-FET kull sena mill-2011 sal-2013. Tistieden lill-Istati Membri biex jagħmlu l-istess sforz bl-istess żidiet. L-Ewropa għandha tixpruna riċerka ta’ riskju għoli, tibni u tirristruttura komunitajiet multidixxiplinarji ġodda ta' riċerka fl-FET u tesplora forom ġodda ta' kollaborazzjoni multidixxiplinarja fir-riċerka li jmorru 'l hemm minn strutturi u mudelli organizzazzjonali eżistenti. Għandha ssaħħaħ ukoll il-kapaċità tagħha għat-tbassir permanenti tax-xejriet tar-riċerka fl-ICT għal ġejjieni, għall-parteċipazzjoni tal-komunità tar-riċerka fl-FET biex tibni l-gwida tad-direzzjoni Ewropea għar-riċerka u biex tfassal inizjattivi relatati mar-riċerka għall-ġejjieni[21]. Il-Kummissjoni Ewropea, flimkien ma’ entitajiet nazzjonali li jiffinanzjaw ir-riċerka, għandhom jappoġġaw azzjonijiet immirati lejn il-ħolqien tal-aħjar kundizzjonijiet biex ir-riċerka ta' riskju għoli tiffjorixxi fl-Ewropa u biex jistabbilixxu kapaċità ta’ tbassir permanenti. Tistieden ukoll lill-komunità tar-riċerka biex tiżviluppa, b’mod aktar sistematiku, aġendi ta’ riċerka komuni Ewropej. 3.2.2. It-tnedija ta’ inizjattivi ta' gwida għall-FET L-Ewropa għandha tipprepara inizjattivi ambizzjuzi u mmirati ta’ gwida għall-FET fl-Ewropa kollha, li jistgħu jgħaqqdu l-isforzi kbar u sostenuti Ewropej għar-riċerka fl-isfidi fundamentali definiti b’mod ċar, fuq skala kbira wisq biex tiġi indirizzata minn inizjattivi tal-FET attwali. Għandhom irawwmu kollaborazzjoni Ewropea estensiva, ambizzjuża u globali u jiġbru flimkien ir-riżorsi biex naslu ’l hemm mill-inizjattivi u l-programmi frammentati eżistenti. Dawn l-inizjattivi fuq skala kbira jistgħu jeħtieġu kooperazzjoni ma’ temi oħrajn tal-FP7 u għandhom jimmiraw li joħolqu ċentri ta’ eċċellenza sostenibbli Ewropej tal-ogħla livell u li jistabbilixxu l-Ewropa biex tmexxi minn ta’ quddiem l-innovazzjoni f'oqsma li jippromettu, filwaqt li jżidu wkoll il-profitt tal-investiment fir-riċerka mmirata ta' riskju għoli. | Inizjattiva ta’ gwida għall-FET Jekk nifhmu l-ħajja nkattru l-ICT għall-ġejjieni Inizjattiva ta’ gwida għall-FET tista’ timmudella u tagħmel simulazzjonijiet fuq skala kbira biex tifhem kif in-natura tipproċessa l-informazzjoni u biex tapplika dan l-għarfien biex tiżviluppa bijokompjuters tal-ġejjieni. Ħidma unika bħal din għandha tattira l-aqwa xjentisti, bijoloġisti u fiżiki tal-kompjuter mill-Ewropa u ’l hemm minnha. | Il-Kummissjoni Ewropea se tikkolobora mal-Istati Membri u l-komunità tar-riċerka biex tidentifika u tiddefinixxi inizjattivi potenzjali ta’ gwida għall-FET u tniedi tal-anqas tnejn sal-2013. 3.2.3. Il-parteċipazzjoni fi programmar konġunt u inizjattivi tal-FET fiż-Żona Ewropea tar-Riċerka (ERA) L-Ewropa għandha tikkoordina aktar mill-qrib l-isforzi nazzjonali u fuq livell tal-UE biex tidentifika u tappoġġa prijoritajiet komuni ta' riċerka li joħorġu mill-gwida tad-direzzjoni Ewropea għar-riċerka. Dawn jinkludu l-possibbiltà li tniedi inizjattivi konġunti minn Stati Membri f’oqsma ta’ interess komuni fejn jeżistu inizjattivi nazzjonali. Jistgħu jiffokaw inizjalment fuq oqsma bħal teknoloġiji tal-informazzjoni quantum u newro fejn jeżistu gwidi ta’ direzzjoni Ewropej għar-riċerka u mbagħad jiġu estiżi bil-mod għal oqsma oħrajn. Azzjonijiet koordinati bħal dawn għandhom jgħinu biex insolvu l-frammentazzjoni tal-isforzi attwali Ewropej għar-riċerka f’oqsma magħżula u biex insaħħu l-kollaborazzjoni fir-riċerka Ewropea[22]. Il-Kummissjoni Ewropea qed tistieden lill-Istati Membri jesploraw opportunitajiet biex tissaħħaħ il-kollaborazzjoni fl-FET, partikolarment billi niġbru l-potenzjal tal-inizjattivi tal-ERA-NET/ERA-NET plus. Għandhom jimmiraw li jniedu minn tlieta sa ħames sejħiet konġunti bejn l-Istati Membri matul il-perjodu 2010-2013 f'oqsma tal-FET ta' interess komuni. 3.2.4. Inżidu l-parteċipazzjoni ta’ riċerkaturi żagħżagħ fir-riċerka tal-FET Il-kreattività u d-dinamiżmu ta’ riċerkaturi żagħżagħ huma kruċjali biex nisfidaw l-ideat attwali, biex nibnu pedamenti ġodda tal-ICT għall-ġejjieni u biex naslu għas-suċċess ta’ sforzi bħal dawn matul is-snin. L-Ewropa għandha tkattar l-isforzi tagħha biex tattira riċerkaturi żagħżagħ, partikolarment nisa żagħżagħ, għar-riċerka fl-FET u biex tippermettilhom imexxu l-kollaborazzjoni multidixxiplinarja fir-riċerka. L-Ewropa għandha tippromwovi d-definizzjoni u t-twaqqif bikri ta’ kurrikuli ġodda xjentifiċi li jinkludu t-tmexxija multidixxiplinarji fi Stati Membri fil-kuntest tal-Istitut Ewropew għall-Innovazzjoni u t-Teknoloġija (EIT)[23]. Il-Kummissjoni Ewropea se timplimenta inizjattivi biex iżżid il-parteċipazzjoni ta’ riċerkaturi żagħżagħ fir-riċerka tal-FET u biex tinkoraġġihom imexxu proġetti multidixxiplinarji ta' riċerka. Il-komunità tar-riċerka hija mistiedna tuża, partikolarment, azzjoni ta' koordinazzjoni u appoġġ[24], u boroż ta’ studju Marie Curie[25] biex jiżviluppaw u jippromwovu l-bidu ta' kurrikuli ġodda f’awtoritajiet nazzjonali u reġjonali ta’ edukazzjoni u fil-kuntest tal-EIT. 3.2.5. Inrawmu kapitalizzazzjoni iżjed rapida ta’ għarfien xjentifiku u nkattru l-innovazzjoni Il-komunità ta’ riċerka u l-industrija Ewropea għandhom ikattru d-djalogu tagħhom sabiex jidentifikaw aħjar il-ħtiġijiet industrijali u l-ostakli teknoloġiċi li jeħtieġu riċerka fundamentali u sabiex jiżguraw l-użu rapidu ta' riżultati bikrijin ta' riċerka fir-riċerka immirata lejn l-applikazzjoni. Il-komunità tar-riċerka u l-industrija Ewropea huma mistiedna jżidu l-kooperazzjoni tagħhom fi ħdan il-Pjattaformi Ewropej ta’ Teknoloġiji relatati mal-ICT. Il-komunità ta’ riċerka hija mistiedna żżid l-azzjoni biex tiffaċilita t-tixrid tar-riżultati tal-FET bejn dawk il-partijiet interessati. Għandha tkun xprunata l-parteċipazzjoni mill-industrija fir-riċerka fundamentali. B’mod partikolari, SMEs ta’ teknoloġija għolja, intensivi fir-riċerka, għandhom jingħataw appoġġ aħjar billi huma vetturi kruċjali biex ir-riżultati bikrijin tar-riċerka jinbidlu fi stejjer ta’ suċċess industrijali. Il-Kummissjoni Ewropea se timplimenta inizjattivi biex tappoġġa SMEs ta’ teknoloġija għolja, intensivi fir-riċerka, biex jipparteċipaw fir-riċerka u biex imexxu l-isfruttar tar-riżultati bikrijin minn riċerka multidixxiplinarja ta’ riskju għoli. L-Ewropa għandha tinkoraġġixxi kultura xjentifika ta’ tqassim liberu u tixrid wiesa’ ta’ għarfien multidixxiplinarju xjentifiku. Għandha tinkoraġġixxi wkoll approċċi ġodda biex jixprunaw il-bini kollettiv ta’ għarfien xjentifiku li joħroġ mir-riċerka. Mill-2009, l-FET jipparteċipaw fl-inizjattiva pilota tal-Kummissjoni Ewropea dwar “Aċċess Miftuħ”[26]. Il-komunità ta’ riċerka hija mistiedna tibni fuq inizjattivi li jsaħħu l-prattiki tagħha ta’ komunikazzjoni, tixrid u ħolqien ta’ għarfien. 3.2.6. Niffaċilitaw il-kollaborazzjoni ma’ mexxejja globali tar-riċerka u nattiraw kapaċitajiet globali lejn l-Ewropa Jeħtieġ kollaborazzjoni globali tal-ogħla livell biex l-Ewropa tindirizza l-isfidi fundamentali ta’ riċerka xjentifika. L-Ewropa għandha tattira l-aqwa xjentisti mid-dinja kollha biex jipparteċipaw fir-riċerka tal-FET u jibqgħu jgħixu fl-Ewropa. Għandha tipparteċipa b’mod attiv fi, u meta tibbenefika l-Ewropa, tappoġġa finanzjarjament il-kollaborazzjoni mal-aqwa timijiet ta’ riċerka madwar id-dinja. L-Ewropa għandha tiżviluppa sħubijiet ma’ aġenziji tal-iffinanzjar li mhumiex Ewropej f’oqsma ta’ prijorità. Għandha wkoll tinkoraġġixxi u tiffaċilita l-kollaborazzjoni bejn timijiet ta' riċerka globalment, hekk kif ifeġġu, b’approċċ li jinkoraġixxi l-involviment ta’ ħaddiema f’livelli baxxi. Dawn l-inizjattivi għandhom itejbu l-eċċellenza Ewropea fir-riċerka tal-ICT u r-rwol tagħha fit-tmexxija tal-progress u l-innovazzjoni mad-dinja kollha. Il-Kummissjoni Ewropea se tipparteċipa ma’ aġenziji tal-iffinanzjar li mhumiex Ewropej, pereżempju bħall-Istati Uniti tal-Amerika, iċ-Ċina u r-Russja, biex tistabbilixxi mekkaniżmi għall-appoġġ tal-kollaborazzjoni fir-riċerka u għall-bini ta’ alleanzi biex isolvu l-isfidi globali. 4. KONKLUżJONIJIET Din il-Komunikazzjoni tenfasizza l-impenn tal-Kummissjoni biex issaħħaħ ir-riċerka tal-FET fl-ICT tal-Ewropa. Tipproponi taħlita ta’ inizjattivi li jinvolvu mhux biss aktar investiment, iżda wkoll koordinazzjoni u kollaborazzjoni aktar sħaħ bejn il-partijiet interessati kollha u inizjattivi ġodda, u ambizzjużi ta’ gwida għall-FET. L-Istati Membri huma mistiedna li jiffirmaw l-għanijiet, il-miri u l-istrateġija proposti u li jinkoraġġixxu awtoritajiet nazzjonali u reġjonali, universitajiet u organizzazjonijiet pubbliċi ta’ riċerka u dawk il-partijiet privati interessati biex jipparteċipaw fil-preparazzjonijiet tal-azzjoni għall-ġejjieni. L-għan tal-istrateġija huwa li tattira l-aqwa riċerkaturi mid-dinja kollha lejn l-Ewropa, li żżid l-investiment mill-industrija u li tkattar l-innovazzjoni. L-investiment fir-riċerka li huwa fundamentali għall-ICT tal-ġejjieni għandu jirrendi billi jkattar il-kompetittività Ewropea fuq medda twila. [1] COM(2008) 800: Pjan Ewropew għall-Irkupru Ekonomiku. [2] Tirreferi għall-FET fl-ICT. [3] Kif speċifikat fir-Rapport tal-ISTAG dwar l-FET, Novembru 2008. [4] COM(2009)116: Strateġija għar-Riċerka u l-Iżvilupp u l-Innovazzjoni fil-qasam tal-ICT fl-Ewropa: Ngħollu l-Mira. [5] http://ec.europa.eu/invest-in-research/action/2006_ahogroup_en.htm. [6] Dejta tal-Kummissjoni. [7] www.agence-nationale-recherche.fr/. [8] http://cordis.europa.eu/nest/home.html. [9] http://erc.europa.eu/. [10] http://www.ecltech.org/. [11] Ipproduċiet 50 % mill-pubblikazzjonijiet kollha dinjija li ġew analizzati minn esperti fil-qasam fl-2007 (www.qurope.net). [12] http://cordis.europa.eu/esprit/home.html. [13] Din ir-riċerka wittiet it-triq għall-epoka ta’ more-than-Moore u ta’ wara s-CMOs fl-Ewropa. [14] http://ec.europa.eu/information_society/tl/research/priv_invest/etp/index_en.htm. [15] Rapport mill-Kunsill tal-President ta’ Konsulenza dwar Xjenza u Teknologija, Awwissu 2007. [16] http://www.973.gov.cn/English/Index.aspx. [17] http://www.vph-noe.eu/. [18] http://bluebrain.epfl.ch/. [19] http://cordis.europa.eu/fp7/home_en.html. [20] http://ec.europa.eu/information_society/tl/research/priv_invest/jti/index_en.htm. [21] Mibnija fuq metodoloġiji, bħal dawk żviluppati taħt azzjonijiet ta’ tbassir tal-JRC IPTS (http://is.jrc.ec.europa.eu) [22] COM(2008)468 [23] L-Istitut Ewropew għall-Innovazzjoni u t-Teknoloġija. [24] ftp://ftp.cordis.europa.eu/pub/fp7/docs/wp/cooperation/ict/c_wp_200901_en.pdf. [25] http://ec.europa.eu/research/fp6/mariecurie-actions/action/fellow_en.html. [26] http://ec.europa.eu/research/science-society/open_access.